Jong man sterf toe hy op bakkie wou springJustin saam met sy suster, Roxanne, en haar seuntjie en hulle ma Allison. Foto: Verskaf Justin van der Merwe (28) het Vrydagaand saam met vriende by ŉ huis in Faerie Glen, Pretoria, gebraai voor hulle besluit het om na ŉ kuierplek te ry en die aand in ŉ tragedie ontaard het. Allison van der Merwe, Justin se ma, het aan Maroela Media gesê die groep het omstreeks 22:00 Vrydagaand besluit om na ŉ kuierplek in die omgewing te ry. “Hulle het met ŉ bakkie gery en daar was nie plek voor in vir Justin nie. Hy het agter op die bakkie probeer spring, maar sy balans verloor en op sy kop geval. Hy is op slag dood.” Volgens Van der Merwe is dit nog nie duidelik of die bakkie beweeg het toe Justin geval het nie. “Ek het 18:50 die aand nog met hom gepraat en hy het gesê hulle braai. Die polisie het omstreeks 00:50 aan my deur geklop.” Sy het gesê die inligting oor wat presies buite gebeur het, is nog baie vaag. Van der Merwe het gesê haar seun was ŉ kranige sportman en het op laerskool al in verskeie sportsoorte uitgeblink. Justin het onder meer provinsiale klere in muurbal verwerf en Suid-Afrika later internasionaal verteenwoordig. Hy het ook uitgeblink in krieket en die afgelope twee jaar aan die Last Man Stands-kriekettoernooi deelgeneem. Volgens Van der Merwe was haar seun ook by muurbalafrigting betrokke en was hy ŉ gekwalifiseerde skeidsregter. “Hy was ŉ passievolle sportman en baie mededingend. Hy het ander mense aangemoedig om hulself te geniet en was altyd bereid om hulp te verleen. Hy was my rots in tye van nood en dit gaan baie moeilik wees om te besef my rots is nie meer daar nie.” Roxanne van der Merwe, Justin se suster, het gesê sy wou altyd meer soos haar broer wees. “Hy was ŉ leier. Ons het altyd ŉ plan gemaak om mekaar te help.” Veronica McCurdy, Justin se ouma, het gesê haar kleinseun het altyd in homself geglo. “Ons gaan hom verskriklik mis.”